**חשיבותו של המאמר**

הפיוט "ה' אורי וישעי" (ר' יוסף בכור שור) נדפס לראשונה בשנת תשנ"ג ב"לקט פיוטי סליחות מאת פייטני אשכנז וצרפת", שליקט דניאל גולדשמידט וההדיר אברהם פרנקל. פיוט זה מופיע שלישי ברשימת עשרת פיוטי העקדה שנאמרו בטרויש, ועצם הופעתו ברשימה ומיקומו בה מעידים על כך שאין מדובר בפיוט 'איזוטרי'. באותה רשימה מנוי גם הפיוט "אם אפס רובע הקן" (לר' אפרים מרגנשבורג) שהוא פיוט העקדה המפורסם ביותר שהתחבר באשכנז, ומצוי היום בכל מחזורי הסליחות של כל עדות ישראל (עדות המזרח אומרות פיוט זה בכל יום מימי הסליחות מראש חודש אלול עד ערב יום הכיפורים). ביצירה האשכנזית לפיוט "אם אפס רובע הקן" הייתה השפעה רבה, וטביעות האצבע שלו ניכרות בפיוטי עקדה רבים שבאו אחריו.

במאמר קודם[[1]](#footnote-1) הוכח באמצעות קריאה צמודה, שהפיוט "ה' אורי וישעי" של ר' יוסף בכור שור קדם לפיוטו של ר' אפרים ("אם אפס רובע הקן"). באותו מאמר הראינו איך הפיוט "ה' אורי וישעי" השפיע על הבחירות שבחר ר' אפרים הן בשאלות סגנוניות כגון שימוש בשפה המקראית נטולת 'קישוטים' פיוטיים, והן בשאלות תוכן באשר לבחירה לספר את סיפור העקדה בצורה קוהרנטית, תוך שילוב רכיבים אגדיים. כיוון שהפיוט "ה' אורי וישעי" קבע את קריאת הכיוון של הפיוט "אם אפס רובע הקן" נראה שאין להמעיט בחשיבותו ובחשיבות העיון בדרכי הפואטיקה שלו. עם זאת, אף על פי שהפיוט "ה' אורי וישעי" הוא אב-טיפוס לפיוט המפורסם ביותר "אם אפס רובע הקן" ולפיוטי העקדה הבאים אחריו, הוא לא זכה למקום ולמעמד הראויים לו ולא הודפס עד לאחרונה במחזורי הסליחות. פיוט זה שנדחק לקרן זווית על אף מרכזיותו בקבוצת פיוטי העקדה, איכויותיו הפואטיות טרם נחשפו, ובזאת חשיבותו.

1. אשל, פיוטי העקידה של ר' יוסף בכור שור ור' אפרים מרגנסבורג, עמ' 31–56. Eshel, The Liturgical Poems about the Binding of Isaac, by R. Yosef Bekhor-Shor and R. Ephraim of Regensburg, pg. 31-56. [↑](#footnote-ref-1)